नप अधिकारियों ने जब्त किया फुटपाथ पर रखा सामान
शहरको अतिक्रमण मुक्त करने के लिए नगर परिषद ने शनिवार को दोपहर बाद अतिक्रमण हटाओ अभियान चलाया। अभियान के तहत नप कर्मचारियों ने फुटपाथ पर रखे होर्डिंग जब्त किए। वहीं दुकानदारों को दोबारा से सामान बाहर नहीं रखने की चेतावनी भी दी। हालांकि दुकानदारों पर नप की चेतावनी का असर दिखाई नहीं दिया। नप की गाड़ी आगे जाने के बाद दुकानदारों ने फिर से सामान बाहर निकाल लिया।
शहर को अतिक्रमण मुक्त करना नप के लिए बड़ी चुनौती बनी हुई है। दुकानदारों ने फुटपाथ और सड़क पर चार फीट तक अतिक्रमण कर रखा है। अतिक्रमण के कारण दिन के समय शहर की सड़कें संकरी हो जाती हैं। इससे वाहन चालकों के साथ-साथ पैदल राहगीरों का निकलना भी दूभर हो जाता है। शहर में दिनभर जाम की स्थिति बनी रहती है। हालांकि नगर परिषद द्वारा समय-समय पर अतिक्रमण हटाओ अभियान चलाया जा रहा है, लेकिन अभियान के वांछित परिणाम नहीं मिल रहे हैं।
शहर में दुकानो के बाहर अतिक्रमण की स्थिति ज्यों की त्यों बनी रहती है। शनिवार को नप अधिकारियों ने अभियान चलाकर दुकानों के बाहर रखे होर्डिंग जब्त किए। होर्डिंग जब्त करने का अभियान तहसील रोड से आरंभ कर पुरानी अनाज मंडी, काठ मंडी, बरोदा रोड, सिविल रोड, पुराना अड्डा होते हुए नप कार्यालय में समाप्त हुआ। नप की गाड़ी देख अधिकांश दुकानदारों ने अपना सामान अंदर कर लिया। नप की गाड़ी आगे निकलने के बाद दुकानदारों फिर से सामान बाहर निकालकर रख लिया।
hin_Deva hin_Deva hin_Deva hin_Deva